**Sihteeriopisto** on vuonna 2000 perustettu suomalainen seksipalveluja välittävä verkkosivusto, joka ilmoitusten ohella sisältää asiakkaiden ja myyjien keskustelupalstan. Espanjan poliisi sulki sivuston maaliskuussa 2019. Ennen sulkemista *Sihteeriopiston* ja sen kansainvälisen Sexwork.net-version kautta arveltiin käydyn jopa 95% Suomen seksikaupasta.

Historia
--------

Vuonna 2000 avatun *Sihteeriopiston* taustalla toimi aluksi turkulainen Amare Line Oy, kunnes seksipalveluiden markkinointi kiellettiin Suomessa elokuussa 2004, ja yhtiö myytiin Viroon. Markkinointikiellon jälkeen sivusto korvasi nopeasti sanomalehtien "päiväkahvi"-ilmoitukset, kun myös *Sihteeriopiston* kilpailija Iskuri.net-deittipalvelu luopui maksullista seksiä tarjonneista ilmoituksista. Vuonna 2006 sivustolla oli parhaimmillaan 200 000 yksittäistä kävijää kuukaudessa. 2000-luvun lopussa *Sihteeriopisto* toimi alankomaiselta palvelmelta käsin yhdysvaltalaisen yhtiön rekisteröimänä, ja siirtyi myöhemmin 2010-luvulla espanjalaiselle palvelimelle.

Viroon myymisen jälkeen sivuston omistaja on ollut tuntematon, mutta *Helsingin Sanomien* hankkimien tietojen mukaan 2010-luvun jälkipuoliskolla sen taustalla on ollut Espanjassa asuva suomalainen liikemies, joka vuosina 1999–2006 pyöritti laittomia bordelleja Riihimäellä ja Suomusjärvellä toimineissa motelleissa. Espanjalaisella palvelimella toimivan sivuston rekisteröinnistä vastasi yhdysvaltalainen it-yritys, ja sen ylläpitäjäksi on merkitty vuonna 2016 perustettu romanialainen yritys, jonka vastuuhenkilö suomalainen liikemies on.

Vaikka suurin osa *Sihteeriopiston* ilmoituksista on vapaaehtoisten, on sivustoon liitetty myös ihmiskauppa. 2000-luvun puolivälissä oikeudessa oli *Sihteeriopistoon* kytkeytynyt tapaus, jossa kahdeksaa henkilöä syytettiin törkeästä ihmiskaupasta ja törkeästä parituksesta. Rikollisliigan uhreina oli 15 virolaisnaista. Poliisin mukaan ihmiskauppaan ja paritukseen liittyvien tutkintojen yhteydessä *Sihteeriopisto* on tullut esille lähes joka kerta.

*Sihteeriopisto*- ja *Sexwork*-sivustot suljettiin 26. maaliskuuta 2019 ilmeisesti Espanjan poliisin tutkintaan liittyen. Pro-tukipisteen ja Sexpo-säätiön mukaan sivuston sulkeminen voi lisätä seksityöläisten turvattomuutta, kun keskustelupalstan suljetussa vertaisryhmässä ei ole enää mahdollista varoittaa väkivaltaisista asiakkaista. Sulkemisen on myös arveltu lisäävän paritusta.

Sihteeriopisto sulkemisen jälkeen samaan domainia hyödyntävä sivusto avattiin vain kuukautta myöhemmin. Lisäksi on sivustoja jotka yrittävät hyödyntää brändinimeä kuten Sihteeriopisto.org.

Lähteet
-------

1. ↑  Pekkinen, Juuso: Mitä yhden sivuston sulkeminen paljastaa Suomessa tapahtuvasta seksikaupasta?  28.3.2019. Yle Areena. Viitattu 29.3.2019.
2. 1 2 3 4 5  Lehtinen, Toni: Suljetun Sihteeriopisto-sivuston ylläpitäjä on ollut mysteeri: taustalla suomalainen bordelli­motelleja pyörittänyt liikemies  27.3.2019. Helsingin Sanomat. Viitattu 29.3.2019.
3. ↑  Hörkkö, Panu: Suomalainen seksikauppa ajautui sekasortoon – Sihteeriopisto-sivusto suljettiin!  26.3.2019. Seiska. Viitattu 29.3.2019.
4. ↑  Kerkelä, Lasse: Seksi-ilmoitukset katoavat monista nettipalveluista ja lehdistä  1.8.2004. Helsingin Sanomat. Viitattu 29.3.2019.
5. ↑  Kilpeläinen, Kia: Seksikauppasivusto Sihteeriopisto suljettiin - Poliisi: "Sivusto tulee vastaan tutkinnassa joka kerta"  26.3.2019. Iltalehti. Viitattu 29.3.2019.
6. ↑  Tunnettu seksikauppasivusto suljettiin – Sihteeriopisto teki paluun vain kuukautta myöhemmin *Ilta-Sanomat*.  18.7.2019. Viitattu 30.8.2020.